stanford-oval/wikipedia huggingface dataset:
וולי זרביאק

וולטר רוברט "וולי" זרביאק (באנגלית: Walter Robert "Wally" Szczerbiak; נולד ב-5 במרץ 1977 במדריד, ספרד) הוא כדורסלן עבר אמריקאי-ספרדי, אשר שיחק בעמדות הקלע והסמול פורוורד. זרביאק נבחר לשחק במשחק האולסטאר של ה-NBA בשנת 2002, ובשנת 2000 נבחר לחמישיית הרוקיז של העונה ב-NBA. כיום עובד זרביאק כפרשן כדורסל מכללות בערוץ CBS.
ראשית חייו

זרביאק נולד במדריד שבספרד. אביו, וולט זרביאק, היה כדורסלן מקצועי אשר שיחק בליגת ה-ABA ובריאל מדריד. את רוב ילדותו בילה זרביאק באירופה, כשאביו עדיין שיחק. אחרי שאביו גמר את הקריירה שלו הם עברו ללונג איילנד שבניו יורק.
אחרי שסיים את התיכון עבר זרביאק לאוניברסיטת מיאמי שבאוהיו. בשנת 1999 הוא הוביל את קבוצתו לשמינית גמר טורניר ה-NCAA. במהלך שמינית הגמר קלע זרביאק שיא קריירה של 43 נקודות. בסיום השנה ניתן לו התואר שחקן השנה באזור המיד-אמריקן, והוא נבחר לחמישייה השנייה של האול-אמריקן ב-NCAA. את קריירת המכללות שלו הוא סיים כקלעי השני בהיסטוריה של אוניברסיטת מיאמי, כשקלע 1,847 נקודות.
סטטיסטיקות ב-NBA > עונה סדירה

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 1999/2000 | מינסוטה | 73 | 53 | 29.7 | .511 | .359 | .826 | 3.7 | 2.8 | .8 | .3 | 11.6 |
| 2000/2001 | מינסוטה | 82 | 82 | 34.8 | .510 | .338 | .870 | 5.5 | 3.2 | .7 | .4 | 14.0 |
| 2001/2002 | מינסוטה | 82 | 82 | 38.0 | .508 | .455 | .831 | 4.8 | 3.1 | .8 | .3 | 18.7 |
| 2002/2003 | מינסוטה | 52 | 42 | 35.3 | .481 | .421 | .867 | 4.6 | 2.6 | .9 | .4 | 17.6 |
| 2003/2004 | מינסוטה | 28 | 0 | 22.2 | .449 | .435 | .828 | 3.1 | 1.2 | .4 | .0 | 10.2 |
| 2004/2005 | מינסוטה | 81 | 37 | 31.6 | .506 | .373 | .855 | 3.7 | 2.4 | .5 | .2 | 15.5 |
| 2005/2006 | מינסוטה | 40 | 40 | 38.9 | .495 | .406 | .896 | 4.8 | 2.8 | .5 | .4 | 20.1 |
| 2005/2006 | בוסטון | 32 | 31 | 36.7 | .476 | .393 | .898 | 3.8 | 3.2 | .6 | .1 | 17.5 |
| 2006/2007 | בוסטון | 32 | 19 | 28.1 | .415 | .415 | .897 | 3.1 | 1.7 | .6 | .1 | 15.0 |
| 2007/2008 | סיאטל | 50 | 1 | 23.6 | .460 | .428 | .843 | 2.7 | 1.4 | .3 | .1 | 13.1 |
| 2007/2008 | קליבלנד | 25 | 1 | 22.2 | .359 | .365 | .878 | 3.2 | 1.4 | .4 | .3 | 8.2 |
| 2008/2009 | קליבלנד | 74 | 5 | 20.6 | .450 | .411 | .849 | 3.1 | 1.1 | .4 | .1 | 7.0 |
| קריירה |  | 651 | 393 | 30.8 | .485 | .406 | .860 | 4.0 | 2.4 | .6 | .2 | 14.1 |
| אולסטאר |  | 1 | 0 | 12.0 | .667 | .667 | .000 | 3.0 | 3.0 | 1.0 | .0 | 10.0 |
סטטיסטיקות ב-NBA > פלייאוף

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 1999/2000 | מינסוטה | 4 | 4 | 23.5 | .400 | .000 | .000 | 2.0 | .5 | .8 | .2 | 6.0 |
| 2000/2001 | מינסוטה | 4 | 4 | 35.8 | .486 | .000 | .800 | 4.5 | 2.5 | 1.2 | .8 | 14.0 |
| 2001/2002 | מינסוטה | 3 | 3 | 43.7 | .477 | .222 | .889 | 7.0 | 2.0 | .7 | .0 | 20.0 |
| 2002/2003 | מינסוטה | 6 | 6 | 42.0 | .475 | .214 | .867 | 5.0 | 2.2 | 1.0 | .2 | 14.5 |
| 2003/2004 | מינסוטה | 12 | 0 | 24.8 | .420 | .345 | .927 | 3.3 | 1.7 | .5 | .2 | 11.8 |
| 2007/2008 | קליבלנד | 13 | 13 | 28.8 | .376 | .323 | .929 | 1.8 | 1.5 | .2 | .1 | 10.8 |
| 2008/2009 | קליבלנד | 12 | 0 | 12.8 | .444 | .167 | .818 | 2.3 | .6 | .2 | .1 | 3.6 |

| קריירה |  | 54 | 30 | 26.8 | .427 | .285 | .882 | 3.1 | 1.4 | .5 | .2 | 10.2 |
זרביאק בבוסטון סלטיקס
זרביאק בקליבלנד קאבלירס
ויקינג אגלינג

תמונה מן הסרט "הסימפוניה האלכסונית" (Diagonal-Symphonie)
"Basse générale de la peinture. Extension" - ליטוגרפיה משנת 1919.
ויקינג אגלינג (בשוודית: Viking Eggeling; ‏21 באוקטובר 1880 - 19 במאי 1925) היה אמן ויוצר קולנוע שוודי שפעל בתחומי האמנות הקונסטרוקטיביסטית והדאדאיסטית וכן בסוגת אמנות האבסטרקטית. אגלינג היה מראשוני האמנות האבסטרקטית בתחום הקולנוע, וידוע סרטו משנת 1924: "הסימפוניה האלכסונית" (Diagonal-Symphoni).
קורות חיים

אגלינג נולד בלונד שבדרום שוודיה, ב-21 באוקטובר 1880. בהיותו בן 16 התייתם, ועבר לגרמניה שם החל ללמוד אמנות.
בין השנים 1901–1907 למד אגלינג היסטוריה של האמנות במילאנו שבאיטליה, ובאותה עת פרנס את עצמו כספרן.
בין השנים 1911–1915 התגורר בפריז, בה פגש והושפע מהאמנים אמדאו מודיליאני, האנס ארפ וליאופולד סורבז'.
בשנים אלה הושפעו יצירותיו מהקוביזם אולם בשנים שלאחר מכן החל ליצור יצירות אבסטרקטיות.
בשנת 1918 עבר לציריך והחל ליצור בסגנון הדאדא, וכן השתתף בתערוכות הקבוצה. אגלינג הפך לחברם של מרסל ינקו, ריכרד הולסנבק וסופי טאובר. כמו כן אגלינג פגש את האמן האנס ריכטר והשניים יצרו יחדיו מספר שנים.
ב-1919 הצטרף לקבוצת דס נאו לבן בבזל שיצרה בסגנון הקונסטרוקטיביסטי. באותה שנה אגלינג ייסד את קבוצת "האמנים הרדיקלים" (Artistes Radicaux) במטרה ליזום יצירות אמנות פוליטיות. בשלהי אותה שנה עזבו אגלינג וריכטר את שווייץ ועברו לברלין.
בברלין פגש אגלינג את האמנים ראול האוסמן והאנה הוך והצטרף ל"קבוצת נובמבר" - קבוצת אמנים פוליטיים.
לאחר מכן עבר לקליין קולזיג עם ריכטר והמשיך ליצור "גלילי תמונות" - גלילים של צורות גאומטריות שאורכם הגיע ל-15 מטרים, שהצפייה בהם הייתה כצפייה במגילה.
בשנת 1920 יצר אגלינג את סרטו הראשון - "Horizontal-Vertikal-Messe".
בשנת 1923 הפסיק אגלינג לעבוד עם ריכטר והחל לעבוד על סרטו השני - "הסימפוניה האלכסונית", כשהוא משתף פעולה עם ארנה ניימייר. הסרט הושלם בשנת 1924 והוקרן לראשונה לציבור במאי 1925 בברלין. אגלינג נפטר 16 ימים לאחר ההקרנה.
ויסמבור

ויסַמְבּוּר (בצרפתית: Wissembourg; נהגה בצרפתית וִיסֵמבוּר ובאלזסית: וֵיְסֶבּוּרך; בגרמנית: Weißenburg, וייסנבורג) היא קומונה במחוז בא-רן בחבל גראנד אסט הצרפתי.
גאוגרפיה

ויסמבור נמצאת בצפון אלזס בגבול עם מדינת ריינלנד-פפאלץ שבגרמניה. את העיר חוצה נהר הלותר שנשפך לריין. העיר נמצאת בפאתי הרי הווז' הצפוניים, כך שחלקה המערבי נמצא בהרי הווז'; מחלקה המזרחי יוצא מסלול הליכה שעולה להרי הווז' ועובר בדרכו במספר טירות בהרים. החלק המזרחי של העיר נמצא במישור ובו עוברת דרך סנטיאגו שמגיעה מכיוון גרמניה.
היסטוריה

מנזר סן-פייר וסן-פול מוקם על אי על נהר לותר במאה השביעי על ידי אצילים אוסטרים. מספר שנים לאחר ייסוד המנזר, סן פירמין מכניס למנזר את תקנון בנדיקטוס. העיר שמוקמת בסמוך למנזר מתרחבת ובמאה העשירית משתרעת על פני מעל 200 קמ"ר כך שבשנת 923 היא מגיעה לגודל של נסיכות. גם המנזר מתרחב והוא הופך להיות המנזר הגדול באלזס.
במאה ה-14 העיר מתנתקת מהמנזר ומצטרפת לדקאפול בשנת 1354. בשנת 1469 לאחר מותו של אב המנזר התגלה כי המנזר נמצא בגרעון גדול. אב המנזר החדש ניסה לשקם את המנזר אולם פרידריך ה-1, רוזן פפאלץ שעל הריין, אויבם של הדקאפול, ניסה להשתלט על המנזר ובכך להשתלט על העיר כולה. הוא שלח למנזר נזירים ומפקחים אך אב המנזר הצליח לברוח ולהסתתר בארמון דראקנפל. האיכרים של העיר החליטו להתמרד נגד הנזירים והרגו חלק מאנשיו של רוזן פפאלץ וביקשו מאב המנזר לחזור למנזר. פרידריך השלישי, קיסר האימפריה הרומית הקדושה, שם קץ לסכסוך זה ובעקבות הסדר שנעשה ב-1471 חזר אב המנזר לתפקידו אך חלק מהנזירים החדשים נשארו במנזר.
למרות שלום זה מחליט רוזן פפאלץ לתקוף את העיר, אך לא את המנזר, והוא מפציץ את העיר וגורם להרס רב. גם המאה ה-16 טמנה בחובה מלחמות רבות מרד האיכרים של אלזס, מלחמת שלושים השנים והצבאות הרבים שבאו בעקבותיו גרמו להרס רב בעיר וב-1648 נותרו בעיר רק 140 תושבים. שלום וסטפאליה שהיה אמור לסיים את הסכסוכים, תוך סיפוח אלזס לצרפת, היה התחלה של לחימה של אלזס, בהובלת הדקאפול, בצרפת והם לא הכירו בלואי הארבעה עשר כמלכם. רק ב-1677 נכנעה ויסמבור וסופחה סופית יחד עם הדקאפול לצרפת ב-1679.
ערים אלו נפגעו מאוד במהלך מלחמת שלושים השנים, שבסיומה ניתנה הרשות ללואי הארבעה עשר, מלך צרפת, לכבוש את האזור בהתאם לשלום וסטפאליה ב-1648. הברית שרדה ולחמה בכיבוש של צרפת עד הסכמי ניימכן ב-1679 שסיפחה את אלזס כולה לצרפת, מה ששם קץ לדקאפול. רק מילוז עוד נשארה בקונפדרציה ההלווטית עד שהיא סופחה ב-1789 לרפובליקה הצרפתית הראשונה. לנדאו כחלק מרוזנות פפאלץ שעל הריין ניתנה לבוואריה בשנת 1815 בעקבות קונגרס וינה.
בחלק מהשנים בהן היה סטניסלאב לשצ'ינסקי, מלך פולין, בגלות באלזס הוא התיישב בעיר. בשנת 1725, בעודו שוהה בעיר, הגיעה ההודעה כי בתו מריה לשצ'ינסקה, נסיכת פולין, תתחתן עם לואי החמישה עשר, חתונה שנערכה בקתדרלת שטרסבורג.
במהלך המהפכה הצרפתית נערכו מספר קרבות בעיר. בעיר נערך ב-1870 הקרב הראשון בין צרפת לגרמניה במסגרת מלחמת צרפת–פרוסיה. ההפסד בקרב הזה, כמו גם במלחמה כולה, העביר את העיר ואת חבל אלזס כולו לשליטת הגרמנים. ההיסטוריה של העיר זהה להיסטוריה של אלזס: בתום מלחמת העולם השנייה שוחררה העיר פעם ראשונה בדצמבר 1944, אך נכבשה שנית על ידי הגרמנים, ורק במרץ 1945 היא שוחררה סופית בעקבות מבצע אנדרטון (Operation Undertone).
ז'רמי (כדורגלן)

זֶ'רֵמי סוֹרֵלֵה נְזִ'יטָאפ פוֹצוֹ (בצרפתית: Geremi Sorele Njitap Fotso; נולד ב-20 בדצמבר 1978), הידוע כז'רמי, הוא כדורגלן עבר קמרוני ששיחק בעמדת הקשר האחורי או המגן הימני.
בשנת 2003 הצטרף לקבוצת צ'לסי מריאל מדריד. צ'לסי שילמה שישה מיליון לירות שטרלינג תמורת העברתו לשורותיה מריאל מדריד.
בשנת 2007 הצטרף לניוקאסל יונייטד בהעברה חופשית, וחתם על חוזה לשלוש עונות. בינואר 2010 עבר לאנקרגוג'ו הטורקית, ובתום אותה עונה עבר ללאריסה היוונית.
קריירה בינלאומית

ז'רמי ייצג את נבחרת קמרון ברוב התחרויות הגדולות בשנות פעילותו הוא השתתף בשתי אליפויות עולם ב-2002 ו־2010, ב-7תחרויות גביע אפריקה לאומות משנת 1998 ועד 2010. בהם שתי זכויות באליפות היבשתית ב־2000 וב-2002.
הוא השתתף בטורניר הכדורגל במשחקים האולימפיים סידני 2000 וזכה עם נבחרתו במדליית זהב.
ונה קונטרקטה

ונה קונטרקטה
ונה קונטרקטה (vena contracta) היא תופעה הקיימת כאשר יש אביזרים בזרימה של הצרה או הרחבה בצינור. אביזרים אלו גורמים להפסדי עומד עקב מעבר חד בצינור מאזור רחב לצר או להפך. הקטנת שטח החתך של הצינור מקטינה את שטח החתך של הזורם, שטח החתך הזורם הזה ממשיך לקטון כתוצאה מכוחות האינרציה של הזורם. הנקודה בה שטח חתך הזורם היא הקטנה ביותר נקראת ונה קונטרקטה ובה מהירות הזורם היא הגבוהה ביותר. כתוצאה מההצרה ועקב העובדה שלאחר ההצרה יש מרווח בין הזורם לבין דפנות הצינור, נוצרים אזורים בהם מתפתחות מערבולות במקום זרימה תקינה של הזורם. לאחר נקודה זו שטח חתך הזורם גדל שוב עד שהוא משתווה לשטח חתך הצינור.
לאחר ההצרה יורד הלחץ בצינור עד לערך מינימלי בנקודת הוונה קונטרקטה ולאחר מכן עולה שוב עד לערך הקטן מלחץ הכניסה. מפל הלחץ גדל ככל שמתרחקים מההצרה עד לערך מקסימלי בוונה קונטרקטה לאחר מכן מפל הלחץ קטן באופן מתון עד לנקודה מסוימת.
בעת מעבר הזורם לצינור בעל קוטר גדול יותר נוצרות מערבולות בצינור הרחב מפני שהנוזל אינו ממלא את שטח החתך באופן מיידי. עם ההתקדמות בצינור שטח החתך של הזורם משתווה לזה של הצינור, המערבולות נעלמות והזרימה מתאזנת עד למצב של זרימה מפותחת. בשל ההרחבה הפתאומית נוצר באזור המערבולות תת לחץ בצינור, דבר הגורם לשנות כיוון באופן רגעי. הלחץ בכיוון ההפוך יגיע לערך מינימלי בנקודה מסוימת ומנקודה זו ואילך הזרימה תתגבר על תת-הלחץ והזרימה תשוב למצב של זרימה מפותחת.
הרמטיציזם (שירה)

ההרמטיציזם (מאיטלקית: ermetismo) היה זרם בשירה מודרנית שאופיין בסגנון סתום וקשה לפענוח ושימוש רב בסימבוליזם ובהרמזים. ההרמטיציזם היה אחד הזרמים החשובים ביותר בשירה האיטלקית של המאה ה-20.[דרוש מקור] זרם זה הביא עמו חידושים מהותיים גם מבחינת השפה והסגנון וגם מבחינת התכנים. שלושת המשוררים נושאי הדגל של זרם ההרמטיציזם היו ג'וזפה אונגרטי, סלווטורה קווזימודו ואוג'ניו מונטאלה.
זרם זה קיבל את שמו מדברי הגנאי של המבקר קוסטנצו פלורה, אשר בספר שכתב בשנת 1936, הגדיר את השירה המאופיינת בערפול יתר מכוון ובכתיבה אנלוגית קיצונית כהרמטית, על שם התורה המיסטית המכונה גם היא הרמטיציזם. פלורה הביע בספרו זה ("השירה ההרמטית") את מורת רוחו על כך שהשירה מסתורית מדי, אישית מדי ומסובכת לפירוש ולפענוח, ודומה לכן לתורה המיסטית שבעיקרה נועדה להיות מובנת למעטים.
התנועה לאיכות הסביבה

"זריחת הארץ" צילום מאפולו 8, 24 בדצמבר 1968
התנועה לאיכות הסביבה (לעיתים מכונה תנועת האקולוגיה), כוללת את התנועה לשימור הסביבה ואת תנועת הירוקים, היא תנועה מדעית, חברתית ופוליטית שעיסוקה העיקרי בנושאי איכות הסביבה. סביבתנים דוגלים בניהול בר קיימא של משאבים וניהול הסביבה באמצעות שינויים הן במדיניות הציבורית והן באופן התנהגות הפרט. בהכרת האנושות כשותף (ולא אויב) של מערכות אקולוגיות, התנועה מתרכזת באקולוגיה, בריאות, וזכויות אדם.
התנועה למען הסביבה היא תנועה בינלאומית, המיוצגת על ידי מגוון ארגונים, מארגונים גדולים ועד תנועות שורשיות והיא שונה ממדינה למדינה. התנועה למען הסביבה לא תמיד מאוחדת במטרותיה בשל מספר החברים הגדול בשורותיה, האמונות העזות, אבל השונות של חבריה, ולעיתים אופייה הספקולטיבי. התנועה כוללת גם כמה תנועות אחרות שלהם מיקוד יותר ספציפי, כדוגמת התנועה למען האקלים. בהגדרתה הרחבה כוללת התנועה אזרחים פרטיים, אנשי מקצוע, מאמינים דתיים, פוליטיקאים, מדענים, מוסדות ללא כוונת רווח ותומכים אינדיבידואלים.
היסטוריה > מודעות מוקדמת

ההתעניינות הראשונה בסביבה הייתה מאפיין של התנועה הרומנטית בתחילת המאה ה-19. המשורר ויליאם וורדסוורת' סייר בצורה נרחבת באזור האגמים וכתב כי הוא "סוג של נכס לאומי שבו לכל אדם יש זכות ועניין שיש לו עין להבין ולב ליהנות".
שורשי התנועה למען הסביבה נעוצים בתגובה לרמות מתגברות של זיהום של עשן באטמוספירה במהלך המהפכה התעשייתית. הופעתם של מפעלי התעשייה הגדולים והגידול העצום הנלווה בצריכת הפחם גרמו לרמה חסרת תקדים של זיהום אוויר במרכזים התעשייתיים. לאחר 1800 הנפח הגדול של שפכים תעשייתיים כימיים התווספו למעמסה הגדלה של פסולת אנושית בלתי מטופלת. תחת לחצים פוליטיים הולכים וגוברים ממעמד הביניים העירוני, נחקקו ב-1863 חוקי הסביבה המודרניים הראשונים בקנה מידה גדול בצורת חוקי אלקלי (Alkali Acts), במטרה לווסת את זיהום האוויר המזיק (חומצת מימן כלורי גזית) שהוא תוצאה של תהליך לבלנק, ששימש לייצר נתרן פחמתי.
היסטוריה > תנועת השימור

התנועה לשימור הסביבה פעלה לראשונה ביערות הודו, תוך יישום מעשי של העקרונות המדעיים של השימור. האתיקה של השימור שהחלה להתפתח כללה שלושה עקרונות יסוד: שהפעילות האנושית פוגעת בסביבה הטבעית, שיש חובה אזרחית לתחזק את הסביבה למען הדורות הבאים, ושיש ליישם שיטות מדעיות מבוססות ניסויים במטרה להבטיח את ביצועה של חובה זו. סר ג'יימס רנלד מרטין (James Ranald Martin‏; 1874-1796) היה דמות בולטת בקידום אידאולוגיה זו, כשפרסם דוחות רפואיים-טופוגרפיים שהוכיחו את גודל הנזק שנגרם מבירוא יערות וייבוש שטחים מוצפים בקנה מידה נרחב, ושידל נמרצות למיסוד פעילות שימור היערות בהודו הבריטית באמצעות הקמת שירות היערות ההודי. מנהל ההכנסה של מדראס החל בפעילות שימור ב-1842, שבראשם עמד אלכסנדר גיבסון (Alexander Gibson‏; 1867-1800), בוטנאי סקוטי שאימץ בשיטתיות תוכנית שימור יערות המבוססת על עקרונות מדעיים. היה זה המקרה הראשון של ניהול יערות על ידי המדינה בעולם. ב-1855 הנהיג הממשל בראשותו של מושל הודו, ג'יימס בראון-רמזי, מרקיז דלהאוזי הראשון (James Broun-Ramsay, 1st Marquess of Dalhousie), לראשונה בעולם את תוכנית שימור היערות בקנה מידה גדול, מודל שהתפשט במהרה למושבות האחרות של בריטניה, כמו גם לארצות הברית. ב-1860 אסרה המחלקה על חקלאות נדודים. ספרו של ד"ר יו פרנסיס קלגהורן (Hugh Francis Cleghorn‏; 1895-1820) מ-1861 "היערות והגנים של דרום הודו" (The forests and gardens of South India), הפך לתנ"ך בנושא ויערנים השתמשו בו באופן נרחב בתת-היבשת ההודית.
סר דיטריך ברנדיס (Dietrich Brandis‏; 1907-1824) הצטרף לשירות המדינה הבריטי ב-1856 כמפקח על יערות הטיק של אזור פגו במזרח בורמה. באותה תקופה היו יערות הטיק של בורמה בשליטתם של בני השבטים של הקארן המיליטנטים. הוא הנהיג לראשונה את שיטת ה"טאונגיה" ("taungya"), על פיה סיפקו הכפריים של הקארן עובדים לבירוא השטחים, שתילה של עצי טיק ועישוב המטעים. הוא ניסח חוקי יערנות חדשים וסייע בהקמת מוסדות מחקר ואימון. הוא הקים את בית הספר הקיסרי ליערנות (Imperial Forestry School) בדהרדון שבמדינת אוטראקהאנד בצפון הודו.
תחומי עניין מרכזיים

היקף התנועה לאיכות הסביבה הוא רחב ויכול לכלול כל נושא הקשור בסביבה, שימור וביולוגיה, כמו גם שימור נופים, צמחייה ובעלי חיים למגוון מטרות ושימושים. כאשר מבוצעת פעולה אלימה כנגד מישהו או כנגד מוסד כלשהו בשם הגנת הסביבה היא מכונה טרור אקולוגי.
התנועה לשימור הטבע שואפת להגן על אזורי טבע לשם צרכנות בת קיימא, כמו גם לשימושים מסורתיים (ציד ודיג) ורוחניים.
שימור הסביבה הוא התהליך שבו הפרט מעורב בהיבטים הטבעיים של הסביבה. שימור הסביבה משמר את האיכות הטבעית של החיים אם דרך ייעור מחדש, מיחזור, או בקרה על זיהום.
תנועת הבריאות הסביבתית מתוארכת לפחות לעידן הפרוגרסיבי, וממוקדת בסטנדרטים אורבניים כדוגמת מים נקיים, ניהול יעיל של ביוב, וגידול יציב של האוכלוסייה. בריאות סביבתית יכולה לעסוק גם בתזונה, רפואה מונעת, הזדקנות, ונושאים נוספים המיוחדים לרווחת האדם. בריאות סביבתית נחשבת גם כאינדיקטור למצב הסביבה הביופיזית, או כמערכת התראה מוקדמת לגבי מה שעלול לקרות לאנושות.
צדק סביבתי הוא תנועה שהחלה בארצות הברית בשנות ה-80 של המאה ה-20 השואפת לשים קץ לגזענות סביבתית ולמנוע מקהילות של אנשים בעלי הכנסה נמוכה או קהילות מיעוטים חשיפה בלתי מאוזנת לכבישים מהירים, מזבלות, ובתי חרושת. תנועת הצדק הסביבתי שואפת ליצור חיבור בין נושאים סביבתיים חברתיים לבין נושאים סביבתיים אקולוגיים, ובאותו זמן למנוע גזענות וחלוקה למעמדות דה פקטו. עמדות אלו מאפשרות לה להיות מתאימה במיוחד לבניית בריתות בין איגודים מקצועיים לתנועות סביבה.
תנועת האקולוגיה יכולה לכלול את השערת גאיה, כמו גם ערך כדור הארץ ופעולות גומלין אחרות בין בני אדם, מדע ואחריות.
סביבתנות ירוק זוהר היא תת-תנועה חדשה יחסית פופולרית ששמה דגש על הדעה שבאמצעות טכנולוגיה, תכנון טוב ושימוש נבון יותר באנרגיה ובמשאבים, יכולים בני האדם לחיות חיים בני קיימא אחראיים, ותוך כדי כך ליהנות משגשוג.
סביבתנות ירוק בהיר וירוק כהה הן תת-תנועות נוספות, המובחנות בראיית הסביבתנות כבחירה של אורח חיים (ירוק בהיר), וקידום צמצום באוכלוסייה או ויתור על טכנולוגיה (ירוק כהה).
אקולוגיה עמוקה היא נגזרת אידאולוגית של תנועת האקולוגיה המחשיבה את האנושות כחלק אינטגרלי מסביבתה. האקולוגיה העמוקה נותנת משקל יתר לחשיבות של מינים שאינם אנושיים, מערכות אקולוגיות ותהליכים טבעיים מאשר הממסד הסביבתי המקובל והתנועות הירוקות.
התנועה נגד הגרעין מתנגדת לשימוש בטכנולוגיות גרעיניות. המטרה המקורית של התנועה כנגד הגרעין הייתה פירוק נשק גרעיני ומאוחר יותר זז המוקד של התנועה לנושאים אחרים, בעיקר להתנגדות בשימוש באנרגיה גרעינית. היו הפגנות ומחאות גדולות רבות כנגד הגרעין. קבוצות מרכזיות כנגד הגרעין כוללים את קמפיין בעד פירוק הנשק הגרעיני (Campaign for Nuclear Disarmament), ידידי כדור הארץ (Friends of the Earth), גרינפיס, האגודה הבינלאומית של רופאים למניעת מלחמה גרעינית ושירות מידע ומקורות על הגרעין (Nuclear Information and Resource Service).
התנועה לאיכות הסביבה בעולם

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
על אף שהתנועה לאיכות הסביבה פעילה במספר רב של מדינות מסביב לעולם, הרי שקיימים הבדלים מסוימים בפעילותה במדינות שונות:
פעילי התנועה בארצות הברית פעלו נגד נשק גרעיני בשנות ה-60 וה-70, נגד גשם חומצי בשנות ה-80, נגד פגיעה בשכבת האוזון וכריתת יערות בשנות ה-90 ובאופן כללי נגד שינויי אקלים והתחממות גלובלית. פעילות התנועה לאיכות הסביבה בארצות הברית הביאה לחקיקת מספר חוקים סביבתיים חשובים, ביניהם בנושאי מים נקיים, אוויר נקי והגנה על בעלי חיים בסכנת הכחדה.
התנועה לאיכות הסביבה באירופה החלה באנגליה. אסון הערפיח הגדול של שנת 1952, זיהום אוויר חמור שפגע בבריאותם של עשרות אלפי תושבי לונדון, הביא לחקיקת חוק אוויר נקי בשנת 1956. שנה לאחר מכן, ב-1957, אירעה תאונה גרעינית בווינדסקייל שבצפון אנגליה, ועשר שנים לאחר מכן דלף נפט לחופי קורנוול. כל אלה היו חלק משמעותי מיצירתה של התוכנית הסביבתית של האו"ם: תוכנית הפועלת בשיתוף פעולה בין מדינות בתחומים כגון סחר בינלאומי, זיהום אוויר, שימוש בכימיקלים מסוכנים ועוד.
גם במדינות ערביות השוכנות במזרח התיכון קיימת דאגה לנושאים סביבתיים. ערב הסעודית הייתה הראשונה מבין חברות הליגה הערבית לחוקק חוקים סביבתיים בשנת 1992, ואחריה מצרים בשנת 1994 וכן הלאה. כיום, המדינה היחידה שבה טרם נחקקו חוקים סביבתיים היא סומליה.
דוגמאות נוספות להבדלים במטרות התנועה לאיכות הסביבה במדינות שונות בעולם: הנושאים הסביבתיים המעסיקים את התנועה לאיכות הסביבה בסין הם זיהום מים, חוסר במקורות מים נקיים, אדמה מזוהמת, מדבור ועוד. בהודו, בריאות הציבור ובריאות הסביבה ניצבים בראש סדר העדיפויות. באמריקה הלטינית הבעיה הקריטית ביותר היא זיהום תעשייתי, ובברזיל אלה יערות הגשם וניקיון הים והחופים.
לקריאה נוספת

Ramachandra Guha. 1999. Environmentalism: A Global History, London, Longman.
Paul Hawken. 2007. Blessed Unrest, Penguin.
Kamieniecki, Sheldon, ed. 1993. Environmental Politics in the International Arena: Movements, Parties, Organizations, and Policy, Albany: State University of New York Press, ISBN 0-7914-1664-X
Kline, Benjamin. First Along the River: A brief history of the U.S. environmental movement (4th ed. 2011)
John McCormick. 1995. The Global Environmental Movement, London: John Wiley.
Shabecoff, Philip. 2003. A Fierce Green Fire: The American Environmental Movement, Island Press; Revised Edition, ISBN 1-55963-437-5
de Steiguer, J.E. 2006. The Origins of Modern Environmental Thought. The University of Arizona Press. Tucson.
Wapner, Paul. 1996. Environmental Activism and World Civil Politics, Albany: State University of New York, ISBN 0-7914-2790-0
ביאורים

↑  באנגלית Board of Revenue, במקור גוף קולוניאלי בריטי שפעל במדינות הודו וטיפל בהכנסות ממסים, כיום מכונים כך גופי המיסוי המדינתיים בהודו
↑  באנגלית shifting cultivation. שיטת עיבוד שהייתה נהוגה באזורי יער גשם טרופי. מבראים חלקת יער, מעבדים אותה, וכשהקרקע מתדלדלת, נוטשים את החלקה, מבראים חלקה אחרת וחוזר חלילה.
↑  באנגלית amenity movement, כינוי למגמה שהתפתחה בבריטניה של סלידה מהזוהמה בערים המתועשות וערגה לטבע ולשטחים הפתוחים.
↑  maypole, מסורת בארצות צפון אירופה עמוד עץ גבוה שסביבו נהוג לבצע ריקוד בתאריכים שונים, 1 במאי, או אמצע הקיץ
↑  באנגלית Progressive Era. תקופה של פעילות חברתית ורפרמות פוליטיות נרחבות לרוחב ארצות הברית, משנות ה-90 של המאה ה-19 עד שנות ה-20 של המאה ה-20
↑  צורה של אפליה לפיה נכפה על אנשים בעלי הכנסה נמוכה או קהילות מיעוטים להתגורר בסמוך לסביבה של חומרים מסוכנים, או בסביבה של בליה עירונית
הערות שוליים

↑  Wordsworth, William (1835). A guide through the district of the lakes in the north of England with a description of the scenery, &c. for the use of tourists and residents (5th ed.). Kendal, England: Hudson and Nicholson. p. 88.
↑  Greg Barton (2002). Empire Forestry and the Origins of Environmentalism. Cambridge University Press. p. 48. ISBN 9781139434607.
↑  טיפוסים של חקלאות קיום
↑  MUTHIAH, S. (5 בנובמבר 2007). "A life for forestry". Metro Plus Chennai. Chennai, India: The Hindu. {{cite news}}:  (עזרה)
↑  Cleghorn, Hugh Francis Clarke (1861). The Forests and Gardens of South India (Original from the University of Michigan, Digitized 10 February 2006 ed.). London: W. H. Allen. OCLC 301345427.
↑  P. K. R. Nair, An Introduction to Agroforestry
↑  Association for the Protection of Sea-Birds
↑  Makel, Jo (2 בפברואר 2011). "Protecting seabirds at Bempton Cliffs". BBC News. {{cite news}}:  (עזרה)
↑  "Milestones". RSPB.
↑  Jayne Shrimpton, In the Name of Fashion: Feathers, Carnage and Protest in Victorian England
↑  Anthony Kessel, Air, the Environment and Public Health
↑  John McCormick, Reclaiming Paradise: The Global Environmental Movement
↑  Hunter Davies, Rawnsley! Thou shouldst be living at this hour
↑  The National Trust Acts 1907 - 1971
↑  Derek Wall, Green History: A Reader. London, Routledge, pgs. 9-14.
↑  John Ruskin, FORS CLAVIGIERA: Letters to the Workmen and Labourers of Great Britain", Letter V, May 1871
↑  "'Back to nature' movement nothing new - dates back to 1880".
1 2 3  Chapman, Roger (2010). Culture wars: an encyclopedia of issues, viewpoints, and voices. M.E. Sharpe, Inc. p. 162. ISBN 0-7656-1761-7.
↑  Theodore Roosevelt, Address to the Deep Waterway Convention. Memphis, TN, 4 October 1907
↑  Griswold, Eliza (21 בספטמבר 2012). "How 'Silent Spring' Ignited the Environmental Movement". New York Times. {{cite news}}:  (עזרה)
↑  נטע אחיטוב, תביאו פחות ילדים, או צפו לגרוע מכל, באתר הארץ, 1 בדצמבר 2012
↑  Walker, J. Samuel (2004). Three Mile Island: A Nuclear Crisis in Historical Perspective (Berkeley: University of California Press), pp. 10-11.
↑  Robin Herman Nearly 200,000 Rally to Protest Nuclear Energy
↑  Jakopovich, Dan (1970-01-01). "Uniting to Win: Labor-Environmental Alliances". Informaworld.com.
↑  Dark green environmentalism term 1
↑  Dark green environmentalism term 2
| --- | --- |
בקרת זהויות :  GND: 4115439-3  NDL: 01174036 
רמות זיהום האוויר עלו במהלך המהפכה התעשייתית, וגרמו לחקיקת חוקי הסביבה המודרניים הראשונים באמצע המאה ה-19
סטודנטים מבית הספר ליערנות באוקספורד, בביקור ביערות של סקסוניה ב-1892
ג'ון ראסקין, מבקר אמנות ותרבות, סוציאליסט מוקדם ומבקר חברתי אנגלי שביטא את האידיאל הרומנטי של ההגנה ושימור הסביבה
דף הכריכה המקורי של "וולדן" מאת הנרי דייוויד תורו
יום כדור הארץ 2007 בסיטי קולג' בסן דייגו
לפני שהתקינו סולקנים (Flue-gas desulfurization) הכילו הפליטות מזהמות האוויר מתחנת כוח זו בניו מקסיקו כמויות מופרזות של גופרית דו-חמצנית
ז'וזה אדוארדו דוש סנטוש

ז'וזה אדוארדו דוש סנטוש (בפורטוגזית: José Eduardo dos Santos;‏ 28 באוגוסט 1942 – 8 ביולי 2022) היה נשיא אנגולה והמפקד העליון של צבאה בשנים 1979–2017.
ביוגרפיה

דוש סנטוש נולד בלואנדה בירת אנגולה. אביו, אדוארדו אוולינו, שהיה פועל בניין ואמו, ז'סינטה ז'וזה פאולינו, השתייכו לקבוצה האתנית מבונדו (Mbundu), אחת הקבוצות הגדולות באנגולה. בילדותו למד בתיכון הפורטוגלי האליטיסטי "Liceu Slvador Correia" בו למדו תלמידים אפריקאים מעטים בלבד.